Udubo Lokuxotshwa KwabeZimbabwe Ezitezi zeGoli
Inengi lezizalwane zeZimbabwe eGoli bahlala ezitezi emalokitshini eHilbrow, okulapho asebexotshwa khona ngodlii ngumanisipala othumele amapholisa akhe aweRed Ants
JOHANNESBURG — Izizalwane zeZimbabwe ezihlala kweleSouth Africa zithi zikhathazeke kakhulu ngokuxotshwa kwabantu ezitezi zeGoli, okwenza bacine sebehlala ezitaladeni. Ezinye zezitezi lezi ngezingasela banikazi, besekusiba khona omahlakanipheni abazenza ezabo. Ezinye zibikwa zatshiywa ngabanikazi ekupheleni kombuso wobandlululo. Izizalwane zeZimbabwe ezinengi zihlala ezitezi emalokitshini eHilbrow, Berea kanye leYeoville. Umanisipana uthi ezinengi zezitezi lezi zisesimeni esibi, esifaka impilo kazulu engozini enkulu. UNkosikazi Caroline Ncube odabuka koShashe eLupane, ufike eGoli ngo2009. Uthi kabasabuquthi ngoba sekunzima ukwazi ukuthi yiziphi izitezi ezilabaninizo lezigcinwe ngamasela. UMnu Butho Khumalo odabuka eFelabusi uthi okubuhlungu yikuthi kungakhitshwa abantu ungekho uthola konke sekuntshontshiwe. Ukhuthaze labo abahlala kulezindawo ukuthi badingisise ukuthi indawo abahlala kuzo zivulwe ngukusemthethweni yini ukuze bengazitholi sebengomangweni.